טום וילסאק

תומאס ג'יימס "טום" וילסאק (באנגלית: Thomas James "Tom" Vilsack; נולד ב-13 בדצמבר 1950) הוא פוליטיקאי אמריקאי חבר המפלגה הדמוקרטית, שמכהן כמזכיר החקלאות של ארצות הברית. קודם לכן כיהן כמזכיר החקלאות בממשל אובמה ולפני כן כמושל איווה. וילסאק נולד בפיטסבורג שבפנסילבניה. הוא שהה בבית יתומים קתולי ואומץ בגיל חמישה חודשים על ידי בני הזוג וילסאק באפריל 1951. בילדותו סבל מהתעללות פיזית מצד אמו המאמצת האלכוהוליסטית והמכורה לתרופות, עד שעזבה את ביתם כשהיה בן 13. ב-1972 סיים תואר ראשון בהיסטוריה בהמילטון קולג' שבניו יורק וב-1975 סיים תואר JD במשפטים מבית הספר למשפטים באולבני. בתום הלימודים עבר עם רעייתו כריסטי לעיירת הולדתה מאונט פלזנט שבאיווה והחל לעסוק בעריכת דין במשרד של אבי רעייתו. הוא נבחר לנשיא רוטרי בעיירה וכיהן גם כנשיא לשכת המסחר המקומית וכנשיא אגודת הליטיגטורים. בדצמבר 1986 נרצח ראש עיריית מאונט פלזנט בידי תושב ממורמר במהלך ישיבת המועצה. אביו של הנרצח ואחרים הפצירו בוילסאק להתמודד לכהונת ראש העיר, הוא נבחר לתפקיד בתחילת 1987 ולשתי תקופות כהונה נוספות בהמשך. ב-1992 נבחר לסנאט של מדינת איווה וכיהן במשך שתי קדנציות. ב-1998 נבחר למושל איווה והיה בכך למושל הראשון מהמפלגה הדמוקרטית מזה כ-30 שנה. ב-2002 נבחר לתקופת כהונה נוספת ושימש בתפקיד עד ינואר 2007. בסוף 2006 הודיע על התמודדותו בבחירות המקדימות של המפלגה הדמוקרטית לקראת הבחירות לנשיאות ארצות הברית 2008. הוא פרש מהמירוץ בפברואר 2007, עוד בטרם החלו הפריימריז או העימותים באופן רשמי, והודיע על תמיכתו במועמדותה של הילרי קלינטון. בדצמבר 2008 הכריז נשיא ארצות הברית ברק אובמה על מינויו של וילסאק למזכיר מחלקת החקלאות, מינויו אושר פה אחד בסנאט והוא הושבע לתפקיד ב-21 בינואר 2009. הוא החבר היחיד שכיהן בקבינט ארצות הברית לאורך כל תקופת שלטונו של אובמה. לאחר סיום כהונתו כמזכיר החקלאות מונה וילסאק למנהל מועצת ייצוא החלב של ארצות הברית. בשנת 2015 דיווח העיתון "וושינגטון פוסט" כי וילסאק הודיע לנשיא אובמה כי הוא שוקל להתפטר מתפקידו. לפי הדיווח, אמר וילסאק לאובמה כי ”ישנם ימים שאין לי ממש מה לעשות” בשעה שהוא שוקל לעזוב את מחלקת החקלאות של ארצות הברית. אובמה מצדו דחק מווילסאק להישאר בתפקידו, וביקש ממנו לפקח על בעיית ההתמכרות לאופיואידים. בדצמבר 2020 הכריז ג'ו ביידן, נשיא ארצות הברית הנבחר כי וילסטק צפוי להיות מזכיר החקלאות בממשלו העתידי. ב-2 בפברואר 2021 ניצב בפני שימוע בוועדת החקלאות של הסנאט, שבתומו הוא אושר על ידי חברי הוועדה להצבעה במליאת הסנאט. ב-23 בפברואר אישר הסנאט של ארצות הברית את מינויו של וילסאק למזכיר החקלאות, ברוב של 92 תומכים מול 7 מתנגדים, בהם הסנאטור וחבר מפלגתו, ברני סנדרס. וילסאק נשוי לכריסטי, בכירה בסוכנות האמריקנית לפיתוח בינלאומי, ואב לשני בנים. מדיה וקבצים בנושא טום וילסאק בוויקישיתוף טום וילסאק באתר מחלקת החקלאות ביוגרפיה של טום וילסאק באתר nndb.com Vilsack for Veep?, מגזין Mother Jones, ‏ 17 ביוני 2004 Vilsack biography, אתר דה מוין רג'יסטר, 2 ביולי 2004 Tom Vilsack '72 Announces Candidacy for President in 2008, אתר המילטון קולג', 9 בנובמבר 2006 Tom Vilsack, the accidental politician?, אתר רדיו איווה, 31 במאי 2004 THE 2002 ELECTIONS: MIDWEST; IOWA, באתר הניו יורק טיימס, 7 בנובמבר 2007 (באנגלית) Iowa governor announces White House bid, באתר NBC News‏, 9 בנובמבר 2006 (באנגלית) גרג ג'פה וג'ולייט אליפרין, Tom Vilsack's lonely fight for a 'forgotten' rural America, באתר וושינגטון פוסט, 26 בספטמבר 2016 (באנגלית) מערכת כאן חדשות, העליון האמריקני דחה את תביעת טראמפ - ביידן זכה בפנסילבניה, באתר כאן – תאגיד השידור הישראלי, 9 בדצמבר 2020 דונל אלר, Former Iowa Gov. Tom Vilsack's USDA secretary nomination gets committee nod, goes to full Senate, באתר Des Moines Register‏, 2 בפברואר 2021 (באנגלית) תומאס בראבי, Biden nominee Tom Vilsack confirmed as agriculture secretary, באתר פוקס ניוז, 23 בפברואר 2021 (באנגלית) אלכס רוג'רס וג'ף זלני, Senate confirms Tom Vilsack to serve again as agriculture secretary, באתר CNN‏, 23 בפברואר 2021 (באנגלית)